Japoninis maumedis
Japoninis maumedis (Larix kaempferi) – spygliuotis medis, priklausantis pušinių (Pinaceae) augalų šeimai. Auga Japonijoje, Honšiū salos centrinės dalies kalnuose (Čiūbu ir Kanto regionuose). Medis 20-40 m aukščio, kamieno skersmuo iki 1 m. Laja plati, kūgiška. Spygliai šviesiai žali, 20-50 mm ilgio, rudenį ryškiai pagelsta ar tampa oranžiniais ir nukrenta. Kankorėžiai 2-3,5 cm ilgio, rudi, statmeni. Japoninis maumedis auga 500–2900 m aukštyje, mėgsta gerai vėdinamą dirvą. Lietuvoje vietomis auginamas parkuose, prie sodybų, sodintas miškuose.